《盛氏衔翠轩》
宋代·叶三锡

平生丘壑心，漫浪不羁束。
青山亦解意，四时共追逐。
朝翠空蒙时，北窗梦清熟。
昼寂庭户凉，坐课黄卷读。
此心与山违，对面若掩目。
孱颜俨如故，心境两不触。
宴坐收万象，剖璞出苍玉。
木末流夕晖，窗户影摇绿。
相对两青眼，悠然一笑足。
此意陶潜知，不然问玉局。

作者简介：叶三锡，南陵（今属安徽）人。孝宗淳熙五年（一一七八）进士（民国《南陵县志》卷一九）。